CELEX: 32014R0636
Language: et
Date: 2014-06-13 00:00:00
Title: Komisjoni rakendusmäärus (EL) nr 636/2014, 13. juuni 2014 , nülgimata looduslike suurulukitega kauplemist käsitleva näidissertifikaadi kohta  EMPs kohaldatav tekst

14.6.2014   
            
            
               ET
            
            
               Euroopa Liidu Teataja
            
            
               L 175/16
            
         KOMISJONI RAKENDUSMÄÄRUS (EL) nr 636/2014,
   13. juuni 2014,
   nülgimata looduslike suurulukitega kauplemist käsitleva näidissertifikaadi kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (1) eriti selle artikli 7 lõike 2 alapunkti a,
   ning arvestades järgmist:
   
               (1)
            
            
               Määrusega (EÜ) nr 853/2004 on sätestatud loomset päritolu toidu hügieeni erieeskirjad. Sellega on muu hulgas kehtestatud nõuded looduslike ulukite liha tootmiseks ja turuleviimiseks. Toidukäitlejad peavad tagama, et selline liha viiakse turule üksnes siis, kui see on toodetud kõnealuse määruse III lisa IV jao kohaselt.
            
         
               (2)
            
            
               Määrusega (EÜ) nr 853/2004 nähakse ette ka loomse päritoluga toodete saadetistega kaasnevate näidissertifikaatide kehtestamine.
            
         
               (3)
            
            
               Komisjoni määruses (EL) nr 633/2014, (2) millega muudetakse määruse (EÜ) nr 853/2004 III lisa, on sätestatud, et nülgimata looduslikke suurulukeid võib saata ulukiliha töötlemise ettevõttesse teises liikmesriigis, kui transportimisel sellesse töötlemisettevõttesse on kaasas sertifikaat, millega tagatakse vastavus määruse (EÜ) nr 853/2004 III lisa IV jaos sätestatud tingimustele.
            
         
               (4)
            
            
               Selleks et hõlbustada nülgimata looduslike suurulukitega kauplemist, on asjakohane näha ette näidissertifikaat liikmesriikidevaheliseks kaubanduseks.
            
         
               (5)
            
            
               Kuna nülgimata looduslike suurulukite kehad võivad kanda patogeene, mis põhjustavad loomadel haigusi, ei tohiks suurulukeid püüda piirkonnas, mille suhtes kohaldatakse liidu või siseriiklike õigusaktide alusel tervishoiuga seotud põhjustel keeldu või piirangut, mis mõjutab asjaomaseid liike. Nülgimata metssigade kehadega tohib kaubelda ainult nii, et see ei see piiraks komisjoni rakendusotsuse 2013/764/EL (3) sätteid.
            
         
               (6)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Nülgimata looduslike suurulukite saadetistega, mis lähetatakse liikmesriikidesse, peab olema kaasas sertifikaat, mis vastab lisas esitatud näidisele.
   Sertifikaadiga kinnitatakse, et saadetisega on kaasas kirjalik deklaratsioon koolitatud isiku poolt vajaduse korral tehtud kontrolli kohta ning asjaomased kehaosad kooskõlas määruse (EÜ) nr 853/2004 III lisa IV jao II peatüki punkti 4 vastavate sätetega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. juuni 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 139, 30.4.2004, lk 55.
   
      (2)  Komisjoni määrus (EL) nr 633/2014, 13. juuni 2014, millega muudetakse Euroopa Parlamendi ja nõukogu määruse (EÜ) nr 853/2004 III lisa ning Euroopa Parlamendi ja nõukogu määruse (EÜ) nr 854/2004 I lisa seoses looduslike suurulukite käitlemist ja tapajärgset kontrolli käsitlevate erinõuetega (vt käesoleva Euroopa Liidu Teataja lk 6).
   
      (3)  Komisjoni rakendusotsus 2013/764/EL, 13. detsember 2013, loomatervishoiualaste tõrjemeetmete kohta seoses sigade klassikalise katkuga teatavates liikmesriikides (ELT L 338, 17.12.2013, lk 102).
   
      LISA
      Nülgimata looduslike suurulukitega kauplemise veterinaarsertifikaadi näidis